**דברי סיכום – ד"ר מאיה רוזנפלד, יו"ר האיגוד הישראלי לרפואת שיניים לילדים,   
בכנס "רפואת שיניים לילדים נפגעי התעללות והזנחה", הדסה הר הצופים, 7.11.18**

רופאי שיניים לילדים וכל הצוות שעובד עימם, מטפלים בילדים על בסיס יום יומי ויכולים להיות חלק חשוב ומשמעותי במערך הזיהוי של ילדים שעוברים התעללות.

קבוצת הגיל בשכיחות הגדולה ביותר להפגע, היא ילדים בגילאי ‏3 – 10, שהם רוב הילדים שמגיעים אלינו למרפאות.

יום העיון נערך במטרה להעלות את המודעות שלנו, הצוותים הרפואיים -רופאי השיניים לילדים, סייעות, שינניות - לנושא ההתעללות.

דובר היום רבות על סוגי ההתעללות הקיימים, על סימנים ודרכים לזהות ולאתר ילד שעובר התעללות, מהי חובתנו כאנשי מקצוע מבחינת הדיווח לרשויות וכיצד עלינו לפעול.

למדנו שההתעללות מתעלמת ממגדר, צבע עור, דת, מעמד חברתי או כלכלי.

למדנו שהתעללות יכולה לבוא בכל מיני אופנים והתבטאויות – פיזית, מינית, ריגשית ונפשית, ואף בצורת הזנחה.

למדנו כי קיים תת דווח – כמות הילדים שחווים התעללות בפועל גבוהה יותר מכמות הילדים המדווחת לרשויות. הדבר מצביע על תת דיווח או תת אבחנה ואיתור של הילדים הללו על ידי כל אנשי המקצוע אותם הם רואים – אנשי חינוך והוראה למיניהם, וגם צוותים רפואיים הכוללים אותנו – רופאי השיניים לילדים, השינניות, הסייעות, המזכירות.

חשוב לזכור כי ברוב המכריע של המקרים לא יהיה רשום על הילד העומד מולנו "מתעללים בי" וכן רוב המתעללים הם אנשים נורמטיבים לחלוטין כלפי חוץ. לכן עולה עוד יותר החשיבות שלנו להיות מודעים לנושא ההתעללות בילדים ולהשתמש ביכולת האישית והמקצועית שלנו, בכישורים, בחושים, בידע ובנסיון שלנו מהעבודה עם ילדים על מנת לזהות את אותו הילד או הילדה אשר ידליקו לנו "נורה אדומה". וכאשר זה קורה, לדעת לא להתעלם מהתחושה הזו ולזכור כי חובה עלינו לפעול.

אבל מעבר לפעולה הפרטית והאישית של כל אחד מאתנו במסגרת המרפאה או המרפאות בהם הוא עובד – עולה מיום העיון הזה אמירה נרחבת יותר, כלל מערכתית - כיום אין כמעט התייחסות לנושא חשוב זה במסגרת הלימודים וההכשרה של רופאי השיניים, אין כמעט מקום לנושא במסגרת ההתמחות ברפואת שיניים לילדים. אין קורסים או ימי עיון במסגרת קופות החולים שמועברים לרופאי השיניים ואין קידום של הנושא דרך משרד הבריאות. עלינו – על היושבים כאן היום – לפעול להכנסת נושא חשוב זה לתוכניות ההכשרה של הרופאים ושל הסייעות, לתוכניות הלימוד של המתמחים בתחומים השונים, כנושא שמדברים עליו ולומדים להכיר אותו דרך כנסים, ימי עיון והכשרות לצוותים – על מנת שהנושא יקודם ויוטמע אצלנו הרופאים והצוותים הנתקלים ומטפלים בילדים על בסיס יום יומי. יש לפעול לשיתוף פעולה בין משרד הבריאות, קופות החולים, בתי הספר לרפואת שיניים, האיגוד לרפואת שיניים לילדים ומכון חרוב על מנת שנוכל לאתר ולטפל בילדים ובמשפחותיהם.

אני רוצה להודות לכל מי שטרח בארגון היום החשוב הזה ולכל מי שהגיע ומקווה שהיום הזה יהווה ירית פתיחה לימי עיון נוספים ואולי אף לתוכניות הכשרה ולימוד של הנושא.

תודה.